De Ruyter-gifvoorval: ‘Misdadige elemente in Eskom te blameer’Andre de Ruyter, uitvoerende hoof van Eskom (Foto: Du Preez de Villiers) Dit is duidelik dat misdadige sindikate binne Eskom vasbeslote is om hul wurggreep op Eskom te versterk wat die ekonomie vernietig en in die proses niks sal ontsien nie. Só het die DA reageer nadat dit aan die lig gekom het dat André de Ruyter, uitvoerende hoof van Eskom, ŉ klag van poging tot moord by die polisie ingedien het in verband met ŉ beweerde vergiftigingsvoorval einde verlede jaar. Ghaleb Cachalia, DA-LP en woordvoerder oor openbare ondernemings, het gesê die DA veroordeel die voorval ten sterkste. “Wanneer gaan dit eindig? Ferm en beslissende optrede is nou noodsaaklik. Die probleem is dat enigiemand wat probeer om dit te doen, nie net opsy geskuif word nie, maar hul lewe is ook in gevaar.” Die DA het gesê hy sal aan pres. Cyril Ramaphosa skryf om onmiddellike optrede in die verband te eis. Chris Yelland, onafhanklike energiekenner en besturende direkteur van EE Business Intelligence, het gesê De Ruyter het op 13 Desember ŉ koppie koffie, waarin daar vermoedelik sianied was, by sy Megawatt Park-kantoor in Sunninghill in Johannesburg gedrink. Volgens Yelland het De Ruyter swak, duiselig en verward geraak, onbeheerbaar gebewe en naar geword nadat hy die koppie koffie gedrink het. Hy het glo daarna ineengestort waarna hy vir mediese behandeling geneem is. “Dit word al duideliker dat sekere ontevrede politieke en misdadige elemente besig is met doelbewuste dade van sabotasie, diefstal en vandalisme wat voorsieningsekerheid in Suid-Afrika vererger, dermate dat staatsveiligheid in die gedrang kom,” het Yelland gesê. Die beweerde vergiftingsvoorval het gevolg ŉ dag nadat De Ruyter sy bedanking as uitvoerende hoof by Mpho Makwana, Eskom se voorsitter, ingedien het. Dié nuus is op 14 Desember bekendgemaak. De Ruyter sal die leisels as uitvoerende hoof na verwagting in Maart vanjaar aan sy opvolger oorgee. Eskom het Sondag bevestig dat De Ruyter die klag aanhangig gemaak het. “Eskom kan nie verder hieroor kommentaar lewer nie, aangesien die saak deel van ŉ polisieondersoek vorm,” het Karen Pillay, Eskom se hoof van sekerheid, gesê.